b'\n_START_ARTICLE_\nNadledvi\xc4\x8dna \xc5\xbeleza\n_START_PARAGRAPH_\nNadledvi\xc4\x8dni \xc5\xbelezi tudi nadledvi\xc4\x8dnici, nadobistnici ali suprarenalni \xc5\xbelezi (latinsko glandula suprarenalis) sta parni endokrini \xc5\xbelezi, ki se nahajta nad ledvicami. Nadledvi\xc4\x8dni \xc5\xbelezi sta glavni organ, ki skrbi za odgovor telesa na stres preko izlo\xc4\x8danja kortikosteroidov in kateholaminov, vklju\xc4\x8dno s kortizolom in adrenalinom.\n_START_SECTION_\nAnatomska zgradba\n_START_PARAGRAPH_\nNadledvi\xc4\x8dni \xc5\xbelezi ovija fascia renalis in ju pritrjuje na veliko ledveno mi\xc5\xa1ico. Pri \xc5\xbelezi opisujemo medialni rob, kjer je lina (hilus), zgornji rob, sprednjo ploskev (facies anterior), zadnjo ploskev (facies posterior) in ledvi\xc4\x8dno ploskev (facies renalis)._NEWLINE_Desna \xc5\xbeleza je piramidaste oblike in meji zadaj na trebu\xc5\xa1no prepono, spredaj na jetra in medialno na spodnjo votlo veno. Leva nadledvi\xc4\x8dna \xc5\xbeleza je polmese\xc4\x8dasta in splo\xc5\xa1\xc4\x8dena, zadaj meji na trebu\xc5\xa1no prepono, spredaj na zadnjo steno pe\xc4\x8dne mo\xc5\xa1nje (omentalne burze), na trebu\xc5\xa1no slinavko ter vrani\xc4\x8dno veno._NEWLINE_Posamezna \xc5\xbeleza je sestavljena iz dveh delov iz rumenkaste skorje (cortex) in rde\xc4\x8dkaste sredice (medulla), ki se razlikujeta po histolo\xc5\xa1ki zgradbi in po funkciji. Skorja je zgrajena iz treh plasti: klobu\xc4\x8daste (glomerulosa), re\xc5\xbenjaste (fasciculata) in mre\xc5\xbeaste (reticularis). Sredica je iz \xc5\xbeiv\xc4\x8dnih celic, skorja pa iz \xc5\xbeleznih.'